钦定古今图书集成/明伦汇编/官常典/第076卷 > 南康愍王昙朗
## 钦定古今图书集成/明伦汇编/官常典/第076卷 > 南康愍王昙朗

按《陈书》本传，南康愍王昙朗，高祖母弟忠壮王休先
之子也。休先少倜傥有大志。梁简文之在东宫，深被
知遇。太清中，既纳侯景，有事北方，乃使休先召募得
千馀人，授文德主帅，顷之卒。高祖之有天下也，每称
休先曰：“此弟若存，河、洛不足定也。”梁敬帝即位，追赠
侍中、使持节、骠骑将军、南徐州刺史，封武康县公，邑
一千户。高祖受禅，追赠侍中、车骑大将军、司徒，封南
康郡王，邑二千户，谥曰忠壮。昙朗少孤，尤为高祖所
爱，宠逾诸子。有胆气，善绥御。侯景平后，起家为著作
佐郎。高祖北济江，围广陵，宿预人东方光据乡建义，
乃遣昙朗与杜僧明自淮入泗应赴之。齐援大至，昙
朗与僧明筑垒抗御。寻奉命班师，以宿预义军三万
家济江。高祖诛王僧辩，留昙朗镇京口，知留府事。绍
泰元年，除中书侍郎，监南徐州。二年，徐嗣徽、任约引
齐寇攻逼京邑，寻而请和，求高祖子侄为质。时四方
州郡，并多未宾，京都虚弱，粮运不继，在朝文武，咸愿
与齐和亲，高祖难之而重违众议，乃言于朝曰：“孤谬
辅王室，而使蛮夷猾夏，不能戡殄，何所逃责！今在位
诸贤，且欲息肩偃武，与齐和好，以静边疆。若违众议，
必谓孤惜子侄。今决遣昙朗，弃之寇庭。且齐人无信，
窥窬不已，谓我浸弱，必当背盟。齐寇若来，诸君须为
孤力斗也。”高祖虑昙朗惮行，或奔窜东道，乃自率步
骑往京口迎之，以昙朗还京师，仍使为质于齐。齐果
背约，复遣萧轨等随嗣徽渡江。高祖与战，大破之，虏
萧轨、东方老等。齐人请割地，并入马牛以赎之，高祖
不许。及轨等诛，齐人亦害昙朗于晋阳，时年二十八。
是时既与齐绝，弗之知也。高祖践祚，犹以昙朗袭封
南康王，奉忠庄王祀，礼秩一同皇太子。天嘉二年，齐
人结好，方始知之。世祖诏曰：“夫追远慎终，抑闻《前诰》。
南康王昙朗，明哲懋亲，蕃维是属，入质北齐，用纾时
难。皇运兆兴，未获旋反。永言跂予，日夜不忘。齐使始
至，凶问奄及，追怀痛悼，兼倍常情。宜隆宠数，以光恒
序。可赠侍中、安东将军、开府仪同三司、南徐州刺史，
谥曰愍。”乃遣兼郎中令随聘使江德藻、刘师知迎昙
朗丧柩，以三年春至都。初，昙朗未质于齐，生子方泰、
方庆。及将适齐，以二妾自随，在北。又生两子，方华、方
旷，亦同得还。